Rooi | Projekte | Woes - Kreatiewe platform vir Afrikaans
Tuis > Projekte > Rooi
Nee, dis nie al weer Valentynsdag nie, maar rooi beteken baie dinge in baie verskillende omstandighede. Rooi beteken ook 'n wye verskeidenheid van emosies.
Rooi is die kleur van liefde. In Februarie is dit rooi harte, strikke, bere en sjokolade in blink rooi papiertjies net waar jy kyk. O ja en rooi rose! In die klerewinkels se vensters is daar ragfyn rooi onder-kleertjies en nagrokkies om die hormone teen hoe spoed in 'n wentelbaan te plaas.
Rooi is die kleur van woede. Ma het altyd gesê: 'Hierdie kind laat my rooi sien'. Seker maar soos 'n stier in die arena wanneer die bulvegter sy rooi doek wapper. Is dit so dat enige bul mens sal jaag as jy rooi dra?
Rooi is die kleur van Krismis en geskenke en samesyn en lekker eet en drink. Van somer, sonskyn en vakansie. Van gee en ontvang. Van kredietkaarte tot ver in die rooi, baljaar.
Van somer gepraat, rooi is die kleur van aarbeie, kersies, bessies en koffiebone wat nog aan die takke hang. Van Poinsettias en malvas. Rooi lywe wat te lank op die strand in die son gelê het. Rooiwyn teen sononder op die strand.
Rooi is die kleur van bloed en wonde en ernstige ongelukke. Die kleur van die kruis op 'n ambulans. In meeste lande ook die kleur van polisievoertuie.